Predkladacia správa

V dňoch 18. – 19. 10. 2007 sa v Lisabone uskutoční neformálne zasadnutie Európskej rady. Program rokovania hláv štátov a vlád bude zameraný na inštitucionálnu reformu únie. Ďalšie témy budú špecifikované v pozývacom liste portugalského predsedníctva EÚ.

Hlavnou témou Európskej rady bude inštitucionálna reforma únie. V rámci neformálneho summitu sa uskutoční zasadnutie Medzivládnej konferencie EÚ k príprave Reformnej zmluvy na úrovni predsedov vlád. Rokovanie predsedov vlád nadviaže na výsledky zasadnutia ministrov zahraničných vecí 15. – 16. októbra 2007 v Luxemburgu. Očakáva sa, že neformálna Európska rada v Lisabone dorieši posledné politické prekážky k prijatiu Reformnej zmluvy a jej podpisu počas decembrovej Európskej rady v Bruseli.

Ďalšiu tému – posilnenie Lisabonskej stratégie prostredníctvom vonkajších ekonomických opatrení - inicioval francúzsky prezident N. Sarkozy a nemecká spolková kancelárka A. Merkelová v liste portugalskému predsedníctvu EÚ dňa 10. septembra 2007.

Témy diskusie k vonkajším vzťahom budú oznámené dodatočne a môžu byť ďalej doplnené podľa aktuálnej medzinárodnej situácie. Predpokladajú sa separátne rokovania na úrovni ministrov zahraničných vecí. 
 
Návrh zloženia delegácie bol zostavený v spolupráci s Úradom vlády SR. Konečné zloženie určí predseda vlády SR.

Preprava členov delegácie bude zabezpečená leteckým špeciálom SR a pravidelnými leteckými linkami.